Billy the Kid ilikuwa jina bandia la Henry McCarty (1859 - 14 Julai 1881) alikuwa mhalifu nchini Marekani wakati wa karne ya 19 aliyekuwa maarufu kwa kuua watu 4-8 kabla ya kuuawa mwenyewe akiwa na umri wa miaka 21 pekee. Masimulizi hutofautiana kuhusu idadi ya watu waliouawa naye hali halisi. Alikuwa mtoto yatima akiwa na umri wa miaka 15. Alikamatwa mara ya kwanza akiwa na miaka 16 kwa sababu aliiba chakula mnamo mwaka 1875. Siku 10 baada ye alipora duka akakamatwa tena lakini alifaulu kukimbia kutoka jimbo la New Mexico kwenda Arizona. Tangu 1877 alijaribu kubadilisha jina akijiita "William H. Bonney" na hapo iko asili ya jina "Billy" (kifupi cha William) jinsi alivyokuwa maarufu. Mnamo 1877 alimwua mhunzi aliyegombana naye; akarudi New Mexico na akajiunga na kundi la wizi wa ng'ombe. Alishiriki pia katika kundi la wanamgambo walioua watu kwenye fitina ya Kaunti ya Lincoln. Bonney na wanamgambo wenzake wengine wawili baadaye walishtakiwa kwa kuua wanaume watatu. Umaarufu wake uliongezeka baada ya magazeti mawili kuchapisha habari zake kitaifa kwenye mwaka 1880. Kwenye Desemba 1880 Billy alikamatwa akahukumiwa kunyongwa lakini kwenye Aprili 1881 aliweza kutoroka gerezani akiua wapolisi wawili.